Document ID: 32008R1250

32008R1250
L 337/31
SLUŽBENI LIST EUROPSKE UNIJE
12.12.2008.
UREDBA KOMISIJE (EZ) br. 1250/2008
od 12. prosinca 2008.
o izmjeni Uredbe (EZ) br. 2074/2005 o zahtjevima certificiranja za uvoz proizvoda ribarstva, živih školjkaša, bodljikaša, plaštenjaka i morskih puževa namijenjenih za prehranu ljudi
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (1), a posebno njezin članak 25. točke (a) i (d),
uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (2), a posebno njezin članak 12.,
uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskoga podrijetla (3), a posebno njezin članak 9.,
uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (4), a posebno njezin članak 16.,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (5), a posebno njezin članak 63.,
budući da:
(1)
Uredba Komisije (EZ) br. 2074/2005 od 5. prosinca 2005. o utvrđivanju provedbenih mjera za određene proizvode prema Uredbi (EZ) br. 853/2004 Europskog parlamenta i Vijeća i za organizaciju službenih kontrola prema Uredbi (EZ) br. 854/2004 Europskog parlamenta i Vijeća i Uredbi (EZ) br. 882/2004 Europskog parlamenta i Vijeća, o odstupanju od Uredbe (EZ) br. 852/2004 Europskog parlamenta i Vijeća i o izmjeni uredaba (EZ) br. 853/2004 i (EZ) br. 854/2004 (6) u Dodatku IV. i Dodatku V. Priloga VI. predviđa obrazac zdravstvenog certifikata za uvoz proizvoda ribarstva i školjkaša namijenjenih prehrani ljudi.
(2)
Direktiva Vijeća 2006/88/EZ i Uredba Komisije (EZ) br. 1251/2008 od 12. prosinca 2008. o provedbi Direktive 2006/88/EZ u pogledu uvjeta i zahtjeva certificiranja za stavljanje na tržište i uvoz u Zajednicu životinja i proizvoda akvakulture te utvrđivanju popisa vektorskih vrsta (7), predviđa zahtjeve zdravlja životinja primjenjive na stavljanje na tržište i uvoz životinja akvakulture i njihovih proizvoda radi prehrane ljudi.
(3)
Te odredbe uključuju ograničenje uvoza određenih pošiljaka životinja akvakulture i njihovih proizvoda životinjskih vrsta prijemljivih na bolesti akvatičnih životinja navedenih u dijelu II. Priloga IV. Direktivi 2006/88/EZ i zahtjeva u pogledu prijevoza.
(4)
Obrasci certifikata predviđeni Uredbom (EZ) br. 2074/2005 trebaju se izmijeniti kako bi bili u skladu sa zahtjevima predviđenim Direktivom 2006/88/EZ i Uredbom (EZ) br. 1251/2008.
(5)
Posebni zahtjevi u pogledu živih školjkaša kako se spominju u odjeljku VII. Priloga III. Uredbi (EZ) br. 853/2004 primjenjuju se i na žive bodljikaše, plaštenjake i morske puževe. Stoga je primjereno proširiti područje primjene certifikata za uvoz živih školjkaša namijenjenih prehrani ljudi i na žive bodljikaše, žive plaštenjake i žive morske puževe.
(6)
Stoga se Uredba (EZ) br. 2074/2005 treba primjereno izmijeniti.
(7)
Primjereno je uvesti prijelazno razdoblje kako bi se državama članicama i industriji omogućilo da poduzmu nužne mjere radi udovoljavanja novim zahtjevima predviđenim ovom Uredbom.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Izmjena Uredbe (EZ) br. 2074/2005
Uredba (EZ) br. 2074/2005 izmjenjuje se u skladu s Prilogom ovoj Uredbi.
Članak 2.
Prijelazne mjere
1. U prijelaznom razdoblju do 30. lipnja 2009., u Zajednicu se mogu uvoziti pošiljke za koje je izdan zdravstveni certifikat u skladu s obrascem predviđen Uredbom (EZ) br. 2074/2005 kako je izmijenjena Uredbom (EZ) br. 1664/2006.
2. U prijelaznom razdoblju do 31. srpnja 2010., u Zajednicu se mogu uvoziti sljedeće pošiljke za koje je izdan zdravstveni certifikat u skladu s obrascem predviđen Uredbom (EZ) br. 2074/2005 kako je izmijenjena Uredbom (EZ) br. 1664/2006:
(a)
pošiljke proizvoda ribarstva za koje nije primjenjiva potvrda o zdravlju životinja predviđena dijelom II. obrasca zdravstvenog certifikata predviđenog Dodatkom IV. Priloga VI. Uredbi (EZ) br. 2074/2005, kako je izmijenjena ovom Uredbom, kako je opisano u bilješci 2. tog dijela II.;
(b)
pošiljke živih školjkaša, bodljikaša, plaštenjaka i morskih puževa za koje nije primjenjiva potvrda o zdravlju životinja predviđena dijelom II. obrasca zdravstvenog certifikata predviđenog Dodatkom V. Priloga VI. Uredbi (EZ) br. 2074/2005, kako je izmijenjena ovom Uredbom, kako je opisano u bilješci 2. tog dijela II.
Članak 3.
Stupanje na snagu
Ova Uredba stupa na snagu dvadesetoga dana od dana objave u Službenom listu Europske unije.
Primjenjuje se od 1. siječnja 2009.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. prosinca 2008.

Labels: 0
3
6